Nuorisosäätiön hallitus kokoontui maanantai-iltana 12. maaliskuuta päättääkseen säätiön toimitusjohtajan Aki Haaron asemasta. Poliisin tutkiman epäillyn lahjusvyyhdin ytimessä oleva Haaro näyttäisi edelleen nauttivan Nuorisosäätiön hallituksen luottamusta.

Hallitus kyllä kertoi Haaron väistyvän tehtävistään. Tämä kuitenkin tapahtuu ”hyvässä yhteisymmärryksessä”.

Nuorisosäätiön tiedotteen mukaan vahdinvaihto tapahtuu ”mahdollisimman pikaisesti”, mutta ”tavoitteena” viimeistään syksyllä 2018.

Säätiön uusi hallituksen puheenjohtaja Mikko Henttonen arvioi tiedotteessa Haaron seuraajan etsinnän kestävän kuukausia. Nuorisosäätiön tiedote ja Henttosen lausunto eivät sanallakaan mainitse Nuorisosäätiön lahjusepäilyjä. Syy Haaron vaihtamiseen onkin säätiön mukaan organisaatiouudistuksessa.

”Uusi organisaatiorakenteemme astuu voimaan kesän jälkeen ja tarvitsemme silloin uudenlaista osaamista. Haluamme jatkaa säätiön arvojen mukaista työtä sen eteen, että kaikilla nuorilla, tuloista tai taustoista riippumatta, on mahdollisuus asua myös keskeisillä paikoilla kohtuuhintaisesti”, sanoo Henttonen tiedotteessa.

Tiedotteen perusteella Haaro näyttää siis nauttivan hallituksen luottamusta. Toisaalta Helsingin Sanomien saaman lausunnon mukaan Haaron luottamus kaatui nimenomaan lahjusepäilyihin.

Niin tai näin, Haaro jatkaa joka tapauksessa tulevat kuukaudet Nuorisosäätiön toimitusjohtajana. Samalla hän on keskeinen toimija poliisin tutkimassa vyyhdissä, josta Suomen Kuvalehti kertoi 7. maaliskuuta.

Henttosen HS:lle antaman haastattelun perusteella säätiön entisen puheenjohtajan Perttu Nousiaisen ero näyttäisi osaltaan antaneen Haarolle jatkoaikaa.

HS:lle Henttonen kertoi, ettei Haaro voi lähteä heti, koska muuten ”säätiön johtamiseen jäisi liian iso aukko”.

Haaron jatko lienee ollut yllätys viranomaisille. Jopa säätiövalvonnasta vastaava viranomainen oli kokouksen alla antamansa tiedotteen rivien välissä patistellut säätiön hallitusta antamaan potkut Haarolle.

”PRH:n hakemuksen mukaan säätiön hallituksen puheenjohtaja on yhdessä säätiön toimitusjohtajan kanssa hankkinut omistamillensa yhtiöille säätiölain vastaisen huomattavan suuruisen taloudellisen edun asemassa, jossa hänen tärkein tehtävänsä on ollut säätiön tarkoituksen huolellinen toteuttaminen”, Patentti- ja rekisterihallitus tiedotti maanantaina 12. maaliskuuta päätöksestään hakea käräjäoikeudelta Nuorisosäätiön hallituksen puheenjohtajan erottamista.

PRH:n viesti ei jäänyt epäselväksi, kun se tiedotteessaan erikseen huomautti, ettei sillä ole säätiölain mukaan mahdollisuutta hakea toimitusjohtajan erottamista, vaan tämä on hallituksen toimivallassa.

Aki Haaro toimii nykyisin Nuorisosäätiön lisäksi myös Maaseudun säätiön asiamiehenä. Maaseudun säätiö on keskustalainen säätiö, joka muun muassa omistaa osan keskustan puoluetoimiston tiloista.

Haaro on keskustan entinen hallintopäällikkö.

Haaro oli Nuorisosäätiön hallituksessa jo työskennellessään puoluetoimistolla aina vuoteen 2010 saakka. Vaalirahakohun aikaan hän siirtyi puoluetoimistolta töihin Nuorisosäätiön asiamieheksi ja toimitusjohtajaksi.

Haaro tuomittiin vaalirahoitusoikeudenkäynneissä vuonna 2013 luottamusaseman väärinkäytöstä liittyen hänen toimiinsa säätiön hallituksen jäsenenä.

Säätiön nykyinen hallituksen puheenjohtaja on Mikko Henttonen, jonka erikoisesta yhtiökytköksestä rakennusliikkeen omistajaan Suomen Kuvalehti kertoi maanantaina 12. maaliskuuta.

Muut säätiön hallituksen jäsenet ovat sosiaali- ja terveysalan kattojärjestö Soste ry:n kehitysjohtaja Kiril Häyrinen, ravintolayrittäjä ja Lomayhtymä ry:n entinen toimitusjohtaja Rauno Koitermaa, Suomen Ekonomit ry:n yhteiskuntasuhdepäällikkö Riikka Mykkänen, Kuntaliiton entinen lakimies Pasi Pönkä ja viime vuonna hallitukseen tullut mm. Philipsin, Tikkurilan ja Digitan johtotehtävissä toiminut Jussi Lehtonen.

Mykkänen, Pönkä ja Häyrinen eivät vastanneet Suomen Kuvalehden yhteydenottoihin. Koitermaa ja Lehtonen ilmoittivat, etteivät kommentoi.

Tiedotusvastuun hallituksen päätöksistä ottanut puheenjohtaja Mikko Henttonen ei vastannut SK:n soittopyyntöihin.